দেশের মহিলা ক্রিকেটের অন্যতম সেরা বিজ্ঞাপন হয়ে গিয়েছেন তিনি। সেই ঝুলন গোস্বামী বিশ্বকাপ চলাকালীন জাতীয় দলের কোচকে অনুরোধ করেছিলেন তাঁকে দল থেকে বাদ দেওয়ার জন্য!
মঙ্গলবার সিএবি’র বার্ষিক পুরস্কার বিতরণী অনুষ্ঠানে বিশেষ সম্মান জানানো হল ঝুলনকে। ভারতীয় মহিলা ক্রিকেটারদের মধ্যে বিশ্বকাপে সর্বোচ্চ উইকেটের মালকিন। দেশকে ফাইনালে তোলার অন্যতম কারিগর। ওয়ান ডে ক্রিকেটে সর্বোচ্চ সংখ্যক উইকেট। সমস্ত কিছুর মিলিত স্বীকৃতি। মঞ্চে উঠে ঝুলন বললেন, ‘‘বিশ্বকাপের শুরুর দিকে নিজের ফর্ম নিয়ে নিজেই খুব চিন্তিত ছিলাম। বল হাতে ছন্দ পাচ্ছিলাম না। ওয়েস্ট ইন্ডিজ ম্যাচের পর আমাদের কোচ তুষার আরোঠেকে বলেছিলাম, চাইলে আমাকে বাদও দিতে পারেন। উনি বুঝিয়েছিলেন যে, দলের তোমাকে প্রয়োজন।’’

কৃতীবরণ: ঝুলন গোস্বামীকে বিশেষ সম্মান জানাল সিএবি। স্মারক তুলে দিলেন মুখ্যমন্ত্রী ও সৌরভ। — নিজস্ব চিত্র
তারপরই সেরা ফর্মে প্রত্যাবর্তন ঝুলনের। বিশ্বকাপে সেরা উইকেট কোনটা? সঞ্চালকের প্রশ্নে ঝুলন বললেন, ‘‘অস্ট্রেলিয়ার মেগ ল্যানিং।’’ শোনালেন মেগ-কে আউট করার জন্য কীভাবে প্রস্তুতি নিয়েছিলেন। ‘‘মেগ অফসাইডে খুব শক্তিশালী। নেটে আমি মিতালিকে অফসাইডে টানা বোলিং করতাম। তারপর ওর কাছে জানতে চাইতাম, কেমন বোলিং করছি। এভাবে প্রস্তুতি নেওয়ায় মেগ-কে বল করতে আমার সুবিধা হয়েছিল।’’

এই বিষয়ে অন্যান্য খবর

উত্তমকে সরিয়ে বাইকে সৌরভ, সুচিত্রার জায়গায় কে


ঝুলনের কথা বলতে গিয়ে মুগ্ধ শোনাল সৌরভ গঙ্গোপাধ্যায়ের গলাও। সিএবি প্রেসিডেন্ট বললেন, ‘‘আমার মা টিভিতে শেষ আমার খেলাই দেখেছেন। তারপর রবিবার ঝুলনদের বিশ্বকাপ ফাইনাল দেখেছিলেন। খেলা দেখার ফাঁকে মা বলছিলেন, ঝুলনরাই চ্যাম্পিয়ন হবে।’’ সৌরভ যোগ করলেন, ‘‘ঝুলনরা এবার হয়তো পারেনি। কিন্তু ওদের সামনে ফের সুযোগ আসবে। সামনেই টি-টোয়েন্টি বিশ্বকাপ। সেখানেই ওরা চ্যাম্পিয়ন হতে পারে।’’ তিনি আরও বললেন, ‘‘ইডেনে যখন প্রথম ঝুলনকে প্র্যাক্টিস করতে দেখেছিলাম, আমি ভাবতাম ও এত লম্বা হল কী করে! ওর বয়স এখন ৩৪। এখনও অনায়াসে খেলা চালিয়ে যেতে পারে। এভাবেই খেলে চলো।’’ তবে ঝুলনকে সিএবি’র সাম্মানিক সদস্যপদ দেওয়ার কথা হলেও মঙ্গলবার তা দেওয়া হয়নি তাঁকে।